  Виталий Пронин Лола Фокс вуылӥз Удмуртие.Улонъёсын вошъяськон   «Пятница» телеканал пыр мынӥсь «Барышня-крестьянка» передачаез калык шумпотыса учке. Сюжетэз, эсьмаса, выжыкылын кадь: гуртысь нылаш нунал куспын вуэ кыдёкысь кунысь двореце, нош узыр семьяысь чеберай - Россиысь кудаз ке пыдлось гуртэ. Огез передача лэсьтэмын Дэбес ёросысь Наговицыно гуртын, туристъёслы «Золотая подкова» комплексын. Кивалтэ соин та ёросын ик вордскем мыло-кыдо кышномурт Галина Рылова. «Удмурт дуннеослы» но та инты тодмо: кылем арын, газетмылы 100 ар тырмонэз пусйыку, «Золотая подковае» люкаськылӥзы фин-угор дуннеысь тужгес усто туспуктӥсьёс. Сое ик кельшытӥллям «Барышня-крестьянкаез» лэсьтӥсьёс но.Озьы Наговицыное 3 нуналлы вуылэм 25 аресъем Лола Фокс огдырлы луиз крестьянка. Со вордскемын Украинаын. 2 ар талэсь азьло, Италиез котыръякуз, вуоно кузпалзэ Антониоез пумитам. Лола Сицилиысь аристократлы бызем но отчы ик улыны кылем. Улэ-вылэ со зарезь дурысь зэмос дворецын: вӧл-вӧл садэн, чагыр-лыз паськыт бассейнэн.Огпол Лола картэзлы шуиз: кельшиз «Барышня-крестьянка» передача, отчы, пе, пыриськысал. Антонио пумит луымтэ. Озьы Сицилиысь узыр кен кастинг пыр ортчиз но та передачае шедиз. Лола вера: Удмуртия сярысь пал пельыным но огпол но кылэме ӧй вал. Дэриез но адӟеме ӧвӧл. Харьковысь школаез йылпумъяй гинэ, кунгож сьӧры улыны выжи ни. Нош Сицилиын милям, пе, ноку но дэри уг луылы.- Передачаез учкыса, тросэзлэн малпанзы кылдӥз, луоз: та барышнязы укыр вылтӥяськись, гурт улонлэсь юрдӥсь, - вера Галина Рылова. - Но съёмкаос куспын мон валай: Лола гурт улонэз адӟемын-шӧмъямын ӧвӧл ке но, туж огшоры. Вылтӥяськись ӧвӧл! Соин котьма сярысь вераськыны луэ. Гуртоосты со жаляз: кыӵе но секыт ужез быдэсъяно уг луы, пе, тӥледлы! Мукетыз барышня, оло, фыр-фыр! карыса гинэ пукысал. Вал гидэз, кыедлэсь сузяса, пул пызь кисьтӥмы но, Лоламы йырзэ ыштэ ни вал: кыӵе, пе, ческыт пу зын лӧсъяське. Съёмкаос бере со мыным лушкем 100 евро (8 сюрс манет пала) кузьмаз. Таиз, пе, валъёстэс сюдыны пичияк юрттэт. Мон сое картэныз ӵош куное ӧти. Оло, куке но вуозы...Лола бадӟым пудолэсь кышка ке но, валъёсын огкыл ӝог шедьтӥз, кышкамысь утыр дугдӥз. Курегъёсты кутылэм но соосты эмъюмен зырам интые, мед возьматысалзы валъёсын герӟаськем учыръёсты, шуэ со. Но мар карод, передачалэн дырыз лыдъямын-чотамын. Кельтэмын «Барышня-крестьянка» проектлэн малпанэзлы тупась суредъёс гинэ: кытын Лола дэрилы пайме, урамын сылӥсь сьӧрослы абдра...- «Пятницаез» лэсьтӥсьёс огымысь шуизы: ум вунэтэ, пе, шуныт пумитамдэс. Нош Лола Сицилие берытскемез бере мыным салам ыстэм: кулэсь перчаткиос но уксё возён пуйы, - шуэ Галина Михайловна.* * * Ижысь А. Волкова вуылӥз Сицилие.Нош барышня вал 18 аресъем Александра Волкова. Передачаын  возьмато, со та гуртысь Рыловъёслэн нылзы шуыса, но, зэмзэ ке, Саша - Ижысь нылаш. Г. Рыловалэн кыдёкысь ӵыжы-выжыез луэ, ӵем вуылэ татчы шутэтскыны. Вал вылын ворттылэ, соосты утялтэ. Учкисьёсты Саша паймытӥз мыло-кыдо луэменыз. Кытысь-марысь та нылашез шедьтӥллям но проектэ ӧтиллям?- Ачим ӵектӥськи, - шуэ Саша. - Пыри Интернетэ: «Барышня-крестьянка», пе, геройёсты быръе. Куриськонме ыстӥ, соку ик юаса гожтӥллям: вань-а, пе, хозяйствояды пудо-животты? Тодам вайи Дэбес палъёсысь Галина Михайловна сярысь - со пумит ӧз луы «пятницаосты» дораз пыртыны. Передачае гожтӥ: чипы-курег, скал сяна, вань валъёсмы но. Видеоанкетаме ыстыны косӥзы. Камерае гожтыса, келяй ачим сярысь верамме. 2 арня ортчыса, мыным ивортӥзы: возьмалэ, пе, телеканаллэсь группазэ.Нылашлы съёмкаос капчиен сётскизы, оло, соин но: дышетске элькунысьтымы культурая колледжын, режиссурая но пиналъёсты актёрстволы дышетонъя факультетын.- Сицилиын мыным туж кельшиз, - вера нылаш. - Но куд-ог дыръя пегӟеме но потылӥз. Сюлмы пыдтышкам вуэ вал, Этна вулканэ тубыкумы. Но зэмос кышкан монэ вите вылэм ай азьланяз. Задание сётӥзы: туннэ, пе, тон Сицилиез адӟыны кулэ инмысен. Малпай: яке вертолётэн ӝутозы, яке канат кузя гурезе тубыны косозы. Валэктӥсь-марась ӧй вал: синъёсме кышетэн пытсазы но машинае пуктӥзы. Шӧдӥсько - тубиськом гурезе, пушкы бугыръяське - тани-тани ӧско. Та курадӟонлэн кутсконэз гинэ вылэм ай. Пытсам синъёсын ик монэ параплан борды юнматӥллям, кышетме куштӥзы инме ӝутскон азям гинэ. Нош мон туж шурдӥсь! Пегӟы вылэм татысь. Но кытчы? Пыд улын - инбам ни! Сюлмы кутоз ни кадь, мырдэм чидай. Проектэз дасясьёслы воже ик потӥз, монэ та заданилы ӧз дасялэ но номыр но ӧз вералэ шуыса. Берло валэктӥзы: юри, пе, озьы малпамын - мылкыд зэмос луыны кулэ. Проект юнме шорысь реалити-шоу шуэмын ӧвӧл ук. Кышканэ сокем бадӟым вал, нокыӵе Сицилизы но, передачазы но кулэ ӧйлась. Но проектэз радъясьёсын огкыл гожтэмын вал, куронъёсынызы соглаш кариськисько шуыса...Дуннеез адӟи, кисыысьтым одӥг копейка но тырытэк. Ваньзэ радъяз телеканал. Со вакытэ ик валай: будэмед, дуннеез адӟемед потэ ке, дышетоно англи кылэз, - шуэ нылаш.Елена Никитина  Теги: дуннеын  